आईटी इंजीनियर लड़के का दिल किसी लड़की के लिए धड़का भी तो सिडनी में, वो उसे रोकना चाहता है
क्यों बेवजह भारतीयों का नाम खराब कर रहा हूं मैं कि विदेश में कोई लड़की देखी नहीं कि फिसलने लगते हैं या उन्हें पटाने में लग जाते हैं।
सिडनी में मेरा काम खत्म हो चुका था। कंपनी ने आखिरी दो दिन घूमने के लिए दिए थे। सिडनी की खूबसूरती के बारे में बहुत कुछ सुना था, पर काम की व्यस्तता के कारण केवल कैब में बैठे हुए ऑफिस से आते-जाते ही देखा था।
सिडनी हार्बर ब्रिज पर चलते हुए मैं गूगल पर उसके इतिहास को भी खंगाल रहा था। इस पुल को दुनिया का सबसे चौड़ा पुल माना जाता है और अपने धात्विक घुमाव के कारण यह पुराने हैंगर के नाम से भी प्रसिद्ध है। सिडनी बंदरगाह वहां से पास ही है। मैंने सोचा इस समय सिडनी टावर जाना सही रहेगा। वहां से पूरे शहर के अद्भुत दृश्यों को देखा जा सकता है। यह टावर शहर से लगभग 300 मीटर ऊपर है।
मैं लिफ्ट लेकर ऊपर पहुंचा तो वहां की गहमागहमी देख अचंभित रह गया। वहां बने एक रेस्तरां में वेजिटेरियन फूड भी उपलब्ध था। ‘पहले कुछ घास-फूस खा लेता हूं, फिर बाद में स्काईवॉक करूंगा,’ मैंने सोचा।
स्काईवॉक टावर के सबसे शीर्ष पर था। अपने टिकट से मैं 4D सिनेमा में भी प्रवेश पा सकता था। यानी आज की शाम अच्छी गुजरने वाली थी।
रेस्तरां में बहुत भीड़ थी। कोई खाली टेबल मिल जाए, इसकी कल्पना करना भी असंभव था। 'कोई नहीं, क्या फर्क पड़ता है,’ अपने को समझाता मैं एक टेबल की ओर बढ़ गया। वहां एक कुर्सी खाली थी। दो लड़के और एक लड़की वहां बैठे थे।
“कैन आई?” मैंने खाली कुर्सी की ओर इशारा करते हुए पूछा।
“नो प्रॉब्लम,” एक लड़का लापरवाही से कंधे उचकाता हुआ बोला।
मुझे लगा वह लड़की भी उन्हीं का साथ है। मैंने ऑर्डर दिया और खाना आने का इंतजार करने लगा।
माहौल बहुत ही रंगीन था और मैं उसमें खो रहा था। वैसे भी मैं सिडनी के हर पल को एंजॉय करना चाहता था।
कुछ देर में दोनों लड़के चले गए। लड़की मजे से चिकन ग्रीन का लुत्फ उठा रही थी। दूसरी प्लेट में स्प्रिंग रोल भी रखे थे। मैं ठहरा शुद्ध शाकाहारी, खाए जिसे जो खाना है, मैंने सोचा।
“फ्रॉम इंडिया?” खाते-खाते लड़की ने पूछा, शायद यूं ही औपचारिकतावश।
“येस। एंड यू? फ्रॉम हेयर ओनली?”
“हां, मैं सिडनी में ही रहती हूं। बहुत बार भारत गई हूं।”
उसे हिंदी में बात करते देख मुझे हैरानी हुई। बहुत साफ तो नहीं, पर ठीक-ठीक उच्चारण था और शब्द भी बहुत ध्यान से सुनने पर समझ आ रहे थे।
“भारत गई हूं कई बार इसलिए हिंदी बोल और समझ लेती हूं, पर लिख नहीं सकती। मेरी एक दोस्त वहां रहती है।” मुझे हैरान देख उसने अपने और भारत के बारे में थोड़ा और बताया।
उसे हिंदी में बात करते देख मुझे राहत महसूस हुई। थोड़ी बहुत भारतीयता कहीं से तो झलकी। अनजान शहर में न जाने क्यों भारत के लोग वहां के लोगों के साथ घुलने-मिलने के बजाय देसी लोगों को ढूंढने में लगे रहते हैं। पता नहीं, क्यों समझ नहीं पाते कि अपनत्व शहर या भाषा से नहीं, इंसान से मिलता है। खैर, आदत है, कर भी क्या सकते हैं।
“सिडनी घूम लिया?” उसने पूछा। तब तक मेरा सैलेड आ गया था। वही खाना मुझे सुरक्षित लगा था वेजिटेरियन फूड के हिसाब से।
“बहुत वक्त नहीं मिला। आज ही शहर देखने निकला हूं। कल रात की वापसी है।” मैंने सैलेड में मिक्स फलों का आनंद लेते हुए जवाब दिया।
“कोशिश करें ज्यादा से ज्यादा देखने की। खूबसूरत शहर है। कोई गाइड भी कर सकते हैं। गाइड के साथ रहेंगे तो जानकारी भी मिल जाएगी जगहों की। टूरिस्ट ऐसा ही करते हैं।” उसने बहुत सहजता से कहा।
मेरा मन हुआ कि कहूं तुम क्यों नहीं बन जाती मेरी गाइड। तुमसे खूबसूरत गाइड कहां मिलेगा? वाकई उसकी खूबसूरती बेमिसाल थी। गोरी रंगत, नीली आंखें, बालों में सुनहरी और नीली स्ट्रीक्स। होंठों पर नेचुरल गुलाबी रंगत और गालों पर बिखरी सुर्ख लाली।
वह बैठी थी, फिर भी पता चल रहा था कि उसका कद छोटा है और काया भी छरहरी नहीं है, यह उसकी बांहों से पता चल रहा था। उसने स्लीवलेस ड्रेस पहनी हुई थी नीले रंग की।
ओह! इसने तो मुझे कवि बना दिया। मेरे जैसे आईटी इंजीनियर के दिमाग में कभी इतनी नर्म, नाजुक बातें आई ही नहीं इससे पहले। लड़कियों से तो मुलाकात होती रहती थी, पर किसी पर शायरी की जाए, दिल ने कभी नहीं झकझोरा था इस ख्याल को। हो जाता है कभी-कभी, कोई अनजाना भी दिल के दरवाजे पर दस्तक दे जाता है।
“जरूर देखूंगा। ओपेरा हाउस देखने जाऊंगा अभी।”
मेरा मन कर रहा था कि उससे बातें करता ही रहूं। उसकी प्लेट लगभग खाली हो चुकी थी। बस और कुछ देर में वह चली जाएगी। वैसे भी बहुत से लोग खड़े थे टेबल के खाली होने का इंतजार करते हुए। बेवजह टेबल घेरकर बैठे रहना तहजीब के दायरे में नहीं आता वहां।
“आई वर्क एज ए कंसल्टेंट। कुछ कंपनियों को फाइनेंस पर एडवाइज देती हूं,” उसने वाइन का घूंट भरते हुए कहा।
“दिलचस्प काम है। मतलब कंपनियों के पैसों की देख-रेख करती हैं। यानी कि एक तरह से कंपनियों पर होल्ड ही रखती हैं,” मैंने मजाक किया। मैं इस समय बस बोलना चाहता था चाहे निरर्थक बात हो या बेवजह। बस लगातार बातों का क्रम बनाए रखना चाहता था ताकि वह बैठी रहे। कार्ड से पेमेंट कर उसने टिश्यू पेपर से मुंह पोंछा और अपना बैग उठाया।
“फिर भारत आने का कब विचार है?” मैंने उसे रोकने के ख्याल से पूछा।
“पता नहीं।” इस बार थोड़ी कठोरता थी उसके स्वर में। जैसे जताना चाहती हो कि तुम्हें क्या मतलब।
“जब आओगी तो मुझसे जरूर मिलना।” इस बार उसकी आंखों में हैरानी के लाल डोर खिंच आए थे। न कोई जान पहचान, न दोस्ती, एक दूसरे का नाम भी नहीं पता, जरूर सोच रही होगी कि मैं ज्यादा ही फ्रैंडली होने की कोशिश कर रहा हूं।
‘क्यों बेवजह भारतीयों का नाम खराब कर रहा हूं मैं कि विदेश में कोई लड़की देखी नहीं कि फिसलने लगते हैं या उन्हें पटाने में लग जाते हैं।’ मैंने खुद को धिक्कारा। न जाने क्या सोच रही होगी, अपना कार्ड जेब से निकालते-निकालते मैं रुक गया।
“ओके, आई हैव टू गो,” कहते हुए वह रेस्त्रां से बाहर निकल गई।
मैं उसे जाते देखता रहा। उसके कदमों में एक थिरकन थी।
एक अजीब सा एहसास मेरे अंदर कुलबुलाया। इस प्यारी सी मुलाकात को बहुमूल्य खजाने की तरह अपने पास रखूंगा मैं हमेशा।
वह अनजान लड़की इस पराए देश में जाते-जाते मेरे मन में गुलाब की पत्तियों जैसी मखमली छुअन छोड़ गई।
मेरे मन में शायरों की गजलें गुनगुन करने लगीं। कितने ही शब्द आकर मुझे थपथपाने लगे। कविताओं की पंक्तियां मेरे दिल को झनझनाती आकार लेने लगीं।
स्काईवॉक की ऊंचाई पर मेरे एहसास मुझे हौले-हौले झूला झुला रहे थे।
- सुमना. बी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें